Ի՞նչ ունենք այսօր ոչ միայն Գյումրիում, այլև ամբողջ Հայաստանում: Վերջին մի քանի տարիները, մասնավորապես Ռոբերտ Քոչարյանի և Սերժ Սարգսյանի պաշտոնավարման, անդառնալիորեն իրենց բացասական հետքը թողեցին Հայաստանի Հանրապետության վրա: Հարյուր հազարավոր մարդիկ անվերադարձ լքեցին Հայաստանը և շարունակում են լքել: Խաղաղ տարիները, որոնք այնքան հազվադեպ են եղել մեր ժողովրդի կյանքում, սրբորեն պետք է ծառայեին երկրի շենացմանը, տնտեսության զարգացմանը, բանակաշինությանը: Հայտնի կլանի այս երկու ներկայացուցիչները, սակայն, ձեռք բերված իշխանությունը ծառայեցրեցին բացառապես հանուն սեփական շահերի սպասարկման և ըստ նպատակահարմարության: Ինքնիշխան, ժողովրդավարական, սոցիալական և իրավական պետություն ունենալու երազանքը կյանքի կոչելու ամեն մի հնարավորություն վերածվեց խեղկատակության: Նվաստացրեցին ու արժեզրկեցին քաղաքացուն՝ սահմանելով նրա գինը՝ 5000 դրամ՝ երկրից հրաժարվելու կամ գործընթացներին լուռ հետևելու դիմաց, որ շարունակեին կեղեքել ու թալանել, թալանել որտեղից հնարավոր է: